Do Re Mi (filem)

Do Re Mi merupakan sebuah filem komedi Melayu hitam putih yang diterbitkan oleh Studio Filem Merdeka di Malaysia pada tahun 1966.

Sinopsis
Do Re Mi mengisahkan tentang tiga orang sahabat iaitu Masdo atau Do (P. Ramlee), Amore atau Re (A. R. Tompel) dan Minami atau Mi (Ibrahim Din) yang menghadapi pergelutan dalam mencari pekerjaan dan juga rumah tangga. Do, seorang yang tidak mempedulikan hal rumahtangga dan banyak berhutang, telah menipu mertuanya untuk mendapatkan wang. Do dan isterinya kemudian berpisah akibat tidak sehaluan. Do mengembara ke kota untuk memulakan hidup baru. Re pula mempunyai seorang isteri yang bekerja di kelab malam, sementara dia sendiri menguruskan hal rumahtangga. Akibat kecuaian Re yang menyebabkan wang isterinya dicuri, dia dihalau keluar dari rumah dan membawa diri mencari kerja di kota. Mi, seorang bujang yang meminati gadis yang tinggal berhadapan rumahnya, iaitu Milah (Wan Chik Daud), sering bertuah kerana gadis tersebut sudi meminjamkan wang kepadanya yang tidak bekerja. Ketika Mi keluar mencari pekerjaan, dia telah menolong mengejar pencuri yang merampas beg tangan seorang wanita. Do dan Re yang sedang mencari kerja di pejabat buruh mendengar jeritan wanita tersebut, lalu mengejar Mi yang sedang berlari, kerana menyangka dia adalah pencuri itu. Maka semenjak itu, mereka bertiga berkawan rapat dan berlaku pelbagai perkara lucu. Pelbagai cabaran tiga sahabat dalam mencari ikhtiar hidup dan mengharungi liku-liku kehidupan demi sesuap nasi.

Barisan pelakon

Pelakon utama
 P. Ramlee sebagai Do (Masdo)
 A. R. Tompel sebagai Re (Amore)
 Ibrahim Din sebagai Mi (Minami)
 Rohaya Rahman sebagai Minah (isteri Do)
 Noran Nordin sebagai Midah (isteri Re)
 Wan Chik Daud sebagai Milah (teman wanita/isteri Mi)

Pelakon pembantu
 Mahmud Jun sebagai Bapak Minah (Bapa Mertua Do)
 Minah Hashim sebagai Ibu Minah (Ibu Mertua Do)
 Noraini Yusof sebagai Ibu Tiri Minah (Ibu Tiri Mertua Do)
 Idris Hashim sebagai Orang Kaya Mi
 A. K. Jailani sebagai Ahli Mesyuarat Tingkap
 Ahmad Dadida sebagai Bapak Milah (Jebon)
 Sharif Babu sebagai Lelaki India/Aya/Chetty
 Usman Eot sebagai Lelaki Cina/Apek
 Bakar M. sebagai Lelaki melayu/Pak Cik sewa rumah
 Raden Sudiro sebagai Pemilik kelab malam Buloh Inn
 Karim Latiff sebagai Pelanggan kelab malam Buloh Inn

Pelakon tambahan
 Minah June sebagai Isteri Ahli Mesyuarat Tingkap
 Noor K.K sebagai Tok Bilal
 A. Bakar Jaafar sebagai Peragut

Penampilan khas
 Saloma sebagai Penyanyi kelab malam Buloh Inn
 Yusof Bujang sebagai Penyamun Long Ranger
 Yem Ibrahim sebagai Doktor

 Penerbitan 
Do Re Mi terbit daripada rancangan P. Ramlee untuk menyambung siri filem komedinya, Bujang Lapok, yang dihasilkannya terdahulu ketika berkarya di Malay Film Productions, Singapura. Namun begitu, atas kesukaran untuk membawa rakan trio lawaknya ke Kuala Lumpur, beliau berbincang dengan rakannya, A. R. Tompel, untuk sebaliknya menghasilkan filem berbeza tetapi dengan konsep serupa. Mengetahui bakatnya, P. Ramlee membawa A. R. Tompel untuk menjadi pelakon utama, sebelum membawa juga Ibrahim Din untuk melengkapkan kumpulan lawaknya.

Dalam satu temu bual dengan Majalah Filem, P. Ramlee mengaku bahawa beliau menghasilkan Do Re Mi secara "terpaksa", tetapi tetap berusaha untuk memberi kualiti perfileman yang sebaik mungkin, dan menjelaskan bahawa lakonan filem tersebut kebanyakannya terbit secara spontan.

Runut
 "Rantai Terlepas" nyanyian P. Ramlee
 "Do Re Mi" & "Hai Obat" nyanyian P. Ramlee, A. R. Tompel & Ibrahim Din
 "Bossanova", "Gitar Berbunyi" (Wan Chik Daud) & "Bintang Malam" nyanyian Saloma

Lihat juga
 Sekuel filem
 Nasib Do Re Mi
 Laksamana Do Re Mi
 Si Jantung Hati

 Rujukan 

Pautan luar

 Do Re Mi / 1966 - Filem Malaysia


Kategori:Filem 1966
Kategori:Filem komedi
Kategori:Filem Malaysia tahun 1966
Kategori:Filem bahasa Melayu
Kategori:Filem komedi Malaysia
Kategori:Filem arahan P. Ramlee